เอกชนชงแนวทางสางมาบตาพุด กรอ.พรุ่งนี้
เอกชนชงแนวทางแก้ปัญหามาบตาพุด กรอ. พรุ่งนี้ (27 ม.ค.) ระบุให้รัฐตั้งหน่วยงานเกี่ยวข้องชัดเจนแนวทางแก้ปัญหา และเป็นไปในทางเดียวกัน
26 ม.ค. 2553

เอกชนชงแนวทางแก้ปัญหามาบตาพุด กรอ. พรุ่งนี้ (27 ม.ค.) ระบุให้รัฐตั้งหน่วยงานเกี่ยวข้องชัดเจนแนวทางแก้ปัญหา และเป็นไปในทางเดียวกัน
นายพยุงศักดิ์ ชาติสุทธิผล รองประธานสภาอุตสาหกรรมแห่งประเทศไทย (ส.อ.ท.) กล่าวภายหลังหารือผู้ประกอบการ 30 โครงการ ที่ศาลปกครองกลางยกคำร้องขอทบทวนคำสั่งคุ้มครองชั่วคราวว่า ในวันพรุ่งนี้ (27 ม.ค.) ที่ประชุมคณะกรรมการร่วมภาครัฐและเอกชน หรือ กรอ. จะมีการพิจารณาแนวทางแก้ปัญหาดังกล่าว
โดยภาคเอกชนมีข้อเสนอให้นายกรัฐมนตรีมีคำสั่งให้หน่วยงานของรัฐที่เกี่ยวข้องกับการออกใบอนุญาตโครงการลงทุนในมาบตาพุด ดำเนินการแก้ปัญหาให้มีความชัดเจน  เช่น  สำนักงานนโยบายและแผนทรัพยากรธรรมชาติและสิ่งแวดล้อม (สผ.) จะต้องชี้ชัดว่าโครงการใดไม่ต้องทำรายงานผลกระทบด้านสิ่งแวดล้อม หรือ อีไอเอ 
ขณะที่หน่วยงานที่ออกใบอนุญาตอื่น ๆ  เช่น  การนิคมอุตสาหกรรมแห่งประเทศไทย หรือ กนอ.  กรมโรงงานอุตสาหกรรม และกรมธุรกิจพลังงาน จะต้องตีความและให้เกิดความชัดเจนในเรื่องการออกใบอนุญาตดำเนินกิจการ  นอกจากนี้ นายกรัฐมนตรี จะต้องสั่งการให้ภาครัฐและเอกชนดำเนินการเพื่อหาข้อสรุปให้เกิดความชัดเจนภายใน 15 วัน เพื่อให้เป็นไปตามคำสั่งศาลหลังจากถูกยกคำร้อง
ทั้งนี้รัฐบาลจะต้องกำหนดเจ้าหน้าที่รับผิดชอบในการให้คำแนะนำแก่ผู้ประกอบการตามที่ศาลสั่งมา 4 ประเด็น และกำหนดให้หน่วยงานภาครัฐทั้งหมดดำเนินการให้เป็นไปในทิศทางเดียวกัน
นอกจากนี้รัฐบาลต้องเร่งผลักดันกระบวนการตามมาตรา 67 ตามกรอบที่กำหนดให้เสร็จภายใน 5 เดือน และต้องการให้ผลักดันกระบวนการจัดตั้งองค์การอิสระโดยเร็วที่สุด